Vesa-Matti Loiri kertoo uutuuskirjassa huumekokeiluista, joiden tarkoituksena oli laajentaa omaa tajuntaa henkisiä kokemuksia silmällä pitäen.

Huumetripit, seksikokemukset ja spermanlentämiset - IL:n studiossa analysoitiin Loirin kirja.

Vesa-Matti Loiri kertoo elämäkerrassaan huumekokeiluistaan. INKA SOVERI

Viihdetaiteilija Vesa-Matti Loiri kertoo avoimesti Jari Tervon kirjoittamassa tuoreessa Loiri.-elämäkerrassa (Otava) huumeidenkäytöstään, joka alkoi jo parikymppisenä. Taidepiireissä erilaisiin kokeiluihin suhtauduttiin suvaitsevaisesti, ja Loiri käyttikin huumausaineita eri toten laajentaakseen tajuntaansa henkisiä tutkimusretkiä varten.

"Hän halusi kurkata maailmaa viehkosta kulmasta. Hän halusi nähdä, kuulla, haistaa ja maistaa eriskummallisen kaunista ja herkullista. Hän halusi sukeltaa tuntemattomiin väreihin ja kylpeä niissä. Hänelle ruohon polttelu ei ollut viihdekäyttöä. Se oli täydennyskoulutusta. Jos Loiri halusi juhlia tai hukuttaa murheita, hän narautti korkin auki."

Aluksi hän poltteli kannabista, mutta aineiden testailu ei jäänyt siihen.

Hallusinaatiot Istanbulissa

Yksi huumetripeistä tapahtui 60-luvulla, kun taiteilija matkusti ensimmäisen vaimonsa Tuula Nymanin kanssa Turkkiin Istanbuliin. Maassa huumeita sai helposti kadulta ja nuori poika tarjosikin Loirille kilon tai kahden hasis-satsia, johon tähti ei tarttunut.

Hieman myöhemmin hän kuitenkin osti samaiselta mustalaispojalta kookkaan satsin hasista ja lähti testaamaan ainetta hotellihuoneeseen. Trippi vei miehen mennessään ja hallusinaatiot iskivät voimalla.

"Katon korkokipsiympyrän alastomat hahmot ihmistyivät ja heräsivät henkiin. Loiri tuijotti heitä sängyssään aaltoillen. Hahmot alkoivat sähäkästi naida. Ne tekivät kaikkea mitä saattoi keksiä. Loiri liittyi ilonpitoon tyydyttämällä itseään, koska Nymanista ei ollut nyt leikkiin. Puolentoista tunnin jälkeen Loiri voihkaisten laukesi. Käytävältä alkoi kuulua ryminää. Kytät. Jumalauta! Näilläkin lakeuksilla. Mitään muuta meteli ei voinut merkitä. Loiri huuhteli kädet täristen loput huumeesta – siis valtaosan – vessanpöntöstä alas."

Kosinta huumetripillä

Toinen huumetrippi peyote-johdannaisen meskaliinin kanssa vei epäsuorasti Loirin naimisiin toisen vaimonsa Mona Loirin kanssa. Tripin alussa Loiri juuttui muutamaksi tunniksi laskemaan akvaarion kaloja ja tutustumaan niistä jokaiseen henkilökohtaisesti. Tilanne eteni 12 tunnin yhtäjaksoiseen erektioon ja seksisessioon Monan kanssa.

Osan ajasta seksikumppani tuntui robotilta. Tripin alkaessa mennä ohi Loiri ehti pohdiskella lisää.

"Mona uinui vieressä. Loiri makaili selällään. Hän kulki kolme vuorokautta puolella pullollisella jaffaa. Tulitikkulaatikko pyöri hänen vatsallaan. Se nousi kurkulle ja Loiri kuuli, miten hänen hampaitaan käytiin lävitse: yläseiska paikataan, alhaalla purupinta on vaurioitunut ja niin edelleen. Myöhemmin juuri mainitut hampaat jouduttiin paikkaamaan."

Tripin jälkeen Loirin iski valtava nälkä. Samalla hän kysyi Monalta, menisisikö tämä hänen kanssaan naimisiin. Mona vastasi heti myöntävästi. Myöhemmin näyttelijä yritti aloittaa keskustelua sanojen takaisinvetämisestä, mutta Mona keskeytti hänet alkuunsa.

Avioliitto virallistettiin myöhemmin Helsingin Tuomiokirkon kappelissa.

Sienten kertomaa

Myöhemmin Loiri ja näyttelijäkollega Vesa Vierikko, joka oli niin ikään kiinnostunut henkisistä ulottuvuuksista, kokeilivat silokki-myrkkisieniä, joilla shamaanit vauhdittivat transsiin menoa. Loiri maistoi ensin muutamia sieniä, sitten otettiin lisää - parisensataa sientä. Tällä kertaa trippi ajoi miehet koputtelemaan kello kolmen aikaan yöllä Kalliossa vieraiden ihmisten ovia.

Myöhemmässä vaiheessa Loiri turvautui lihomisensa, diabeteksen ja erilaisten kipujensa takia kipulääkkeisiin ja unilääkkeisiin, joiden kanssa siemaistiin alkoholia. Tapa pahensi tuolloin jo ylipainoisella viihdetaiteilijalla puhjennutta uniapneaa.

Loirille alkoholi maistui läpi aikuisiän, mutta todellinen murheiden hukutus alkoi vanhemmalla iällä, jolloin Loirille puhkesi vakava alkoholiongelma. Hän onnistui taltuttamaan juomistaipumuksensa, ja lihavuusleikkaus sekä siitä seurannut 60 kilon laihtuminen auttoivat diabetekseen.

Kansantaiteilija Vesa-Matti Loirista kertova Jari Tervon kirjoittama Loiri.-elämäkerta (Otava) ilmestyy 12.9.